Bu gün Azərbaycanda vəkillik qurumlarının fəaliyyətinin qənaətbəxş olmadığını söyləmək və məsələyə bu cür yanaşmaq düzgün deyil. Bilirsiniz, biz həmişə çalışırıq ki, ancaq pisi deyək. Qısa bir müddətdə, yəni 5 il ərzində Azərbaycan Vəkillər Kollegiyasının inkişafı göz qabağındadır. Burada qeyd edildi ki, vəkilliyə, əsasən, hüquq mühafizə orqanlarından qüsurlarına, qanun pozuntularına görə qovulmuş şəxslər gəlirlər. Mən qeyd edirəm ki, bu gün Azərbaycan vəkillərinin artıq 60 faizi gənclərdir. Gənclərin Azərbaycan Vəkillər Kollegiyasının üzvlüyünə qəbulla bağlı müraciətlərinin sayı artır. Onlar artıq bu sənəti sevirlər, bu sənətə meyl artıb.